<classify> SERIKALI iko mbioni kusaidia kampuni zinazozalisha bidhaa za chuma nchini kwa kuvipa kipaumbele kwenye miradi ya ujenzi mikubwa huku ikiwatengenezea mazingira rafiki ya uzalishaji wa chuma ili kukidhi ubora na mahitaji ya taifa.Aidha wazalishaji wa bidhaa za chuma nchini imeiomba Serikali kuongeza kodi ya forodha kutoka asilimia 25 hadi asilimia 35 kwa bidhaa za vyuma zinazoingia nchini ili kulinda masoko ya bidhaa zinazozalishwa na viwanda vya ndani.Akizungumza jana wilayani Mkuranga mkoa wa Pwani wakati wa ziara ya wajumbe wa mkutano wa Nchi za Kusini mwa Afrika SADC ulipotembelea kiwanda cha vyuma cha Lodhia Group, Mhandisi wa viwanda, Kamara Gombe ambaye alimwakilisha Katibu Mkuu wa Wizara ya Viwanda na Biashara alisema kuwa viwanda vya vyuma nchini vina fursa kubwa kutokana na uhitaji mkubwa wa vyuma ikiwemo nondo nchini hivyo serikali ipo mbioni kutengeneza mazingira bora ya masoko.Mhandisi huyo alisema, Kwa mwaka, mahitaji ya nchi ya vyuma zikiwemo nondo ni tani 300,000 wakati viwanda nchini vinazalisha tani 200,000. Kuna changamoto za kumaliza uhitaji wa vyuma kwenye soko la Tanzania, lakini tumeanza kuona mwelekeo kwani kuna viwanda kama cha Lodhia ambacho ni cha mfano, na cha kwanza kuzalisha malighafi kwa ajili ya kutengeneza chuma zikiwemo bidhaa kama nondo ...kama mnavyojua kampuni nyingi zinazozalisha nondo hapa nchini zinaagiza malighafi, makandarasi nao wanaagiza bidhaa kutoka nje ya nchi. Kwa hiki cha Lodhia kimekuwa cha kwanza kuzalisha malighafi na hivyo kutoa fursa kwa viwanda vya ndani, mhandisi huyo aliwaeleza wajumbe hao wa SADC.Hata hivyo kiongozi huyo alisema kuwa Serikali inaendelea kuliangalia kwa ndani suala zima la kodi za malighafi ya vyuma, Serikali inafanyia kazi maombi ya wenye viwanda vya ndani ya kutaka kupandishwa kwa kodi za forodha kwa bidhaa za vyuma kutoka 25 kwenda 35 ili kulinda bidhaa zinazozalishwa na viwanda vya ndani ili kuongeza uzalishaji kutoka kwenye viwanda hivyo pamoja na kujenga fursa kwa watanzania,alisema mhandisi huyo.Kwa upande wake Mkurugenzi Mtendaji wa Kampuni ya Lodhia Group inayozalisha bidhaa za chuma na plastiki, Sailesh Pandit ameiomba serikali kuongeza kodi ya vyuma vinavyoagizwa kutoka nje ya nchi ili kulinda viwanda vya ndani ya nchi. Mkurugenzi huyo alisema kutokana na kodi ndogo za uagizaji wa bidhaa za vyuma kutoka nje ya nchi, wakandarasi wamechangia kwa kiasi kikubwa kuvikosesha mapato viwanda vya ndani.Sisi wenye viwanda vya ndani tunachangamoto kubwa, tunakosa masoko kwasababu kodi za kuagiza kutoka nje ziko chini kwa wakandarasi hivyo wanaagiza kutoka nje huku sisi tunapata wakati mgumu kutokana na gharama za uzalishaji kuwa juu, alisema na kuongeza kuwa tangu kiwanda hicho kilivyofunguliwa miaka miwili iliyopita, mpaka sasa kimewekeza dola za kimarekani milioni 20.Kuhusu ukubwa wa uzalishaji wa kiwanda cha Kampuni huyo kilichopo wilayani Mkuranga, Mkurugenzi huyo alisema, kwa sasa wana uwezo wa kuzalisha tani 10,400 za bidhaa mbalimbali za vyuma zikiwemo nondo na kampuni hiyo kwa sasa inafanya uzalishaji kwa saa nane kwa siku na imeajiri zaidi ya wafanyakazi 600. Kama miradi hii mikubwa kama vile miradi ya sasa ya reli ya kisasa ya kati SGR, mradi wa umeme wa Rufiji likuwa inategemea viwanda vya ndani, basi kuna haja ya serikali kuangalia suala la kodi ili tuweze kuzalisha zaidi na pia kutoa ajira nyingi, alieleza Mkurugenzi huyo na kuongeza kuwa bidhaa wanazozalisha zina ubora wa uliodhibitishwa na Shirika la Viwango Tanzania TBS na Shirika la Viwango la Kimataifa ISO.Naye Renatus Joseph, raia wa Afrika Kusini aliyetembelea kiwanda hicho alisema kuwa uwekezaji uliofanywa ni mkubwa na ni mfano mzuri na utakaoweza kuipeleka Tanzania mbele kwenye sekta ya viwanda.Tanzania inaweza kufika ilipo Afrika Kusini inapokuja kwenye suala la viwanda, sisi Afrika Kusini tunategemea viwanda vyetu kwenye ukuaji wa uchumi. Kwa upande wake, Mkuu wa Wilaya ya Mkuranga, Filberto Sanga aliipongeza kampuni ya Lodhia miongoni mwa viwanda vikubwa Mkuranga na kwamba kni kampuni ya mfano miongoni mwa kampuni 70 wilayani Mkuranga.  <topic>: kitaifa 